November | 2010 | Op reis deur die lewe
Die Kaap is grys vandag; maar nie lelik nie. Inteendeel! Sy het mos die vermoë om grys tot verrukking te omskep – ‘n simfonie van skakerings: duifgrys, blougrys, woedegrys en wind. Wolke, klowe, traangrys en klank … Stuwend. Stuitig. Buierig. Boom en blaar word opgeraap en lustig bespeel. Die see word haar dansvloer. Sy tango hom wild en onstuimig. Haar kop uitdagend, haar oë vuur. Net om hom, sekondes later, tot stilte te streel met ‘n reënsilwer laken.
Elders skyn die son. Stapel donderwolkverdiepings die bloutes in. Of lê die ooptes onversteurbaar en gelykmatig in die geduldige arms van die tyd. Elke plek en seisoen bekoor op sy eie manier. Soos mense.
Re-laas: Ek is die afgelope weke verruk en bekoor deur mense van regoor ons land. Daar was ‘n Lééf retreat net noord van Pretoria, met mense van heinde en verre wat, vir ‘n naweek lank, gemeensaam om ‘n tafel kom sit het om te eet en drink van die Goeie. Ons is almal die Sondag gees-versadig huis toe. Daar was ‘n ewe aangename Bybelse ete een aand in Gordonsbaai – met opdress en baie lag en lensiesop en lamsbredie en Skewe Snytjies Brood. Daar was ook ‘n lekker Lig-dag op Loxton. Verkwiklik en móói en gasvry en lank-nog-in-die-hart-dra-spesiaal!
(Terloops, Lig het ook laasweek nuwe foto’s laat neem van die rubriekskrywers – myne is sommer al op facebook, oor dit so ‘n lekker shoot was. 🙂 )
En nou lê ‘n warrelwindweek voor:
Saterdag, 6 November: Heilbron. ‘n Dag met Lig
Dinsdag, 9 November: Stilbaai. Fondsinsameling vir die Vervolgde Kerk – Geopende Deure
Woensdag, 10 November: Mosselbaai. Fondsinsameling vir die Vervolgde Kerk – Geopende Deure
Saterdag, 13 November: Bloemfontein. Oggend tee vir vroue by Dr Visser Laerskool in Estoire
Laat ek my tas loop pak! 🙂
Vandag waai die Kaap my hare en my hart met mening deurmekaar. Sy roep my om elke skakering van hierdie dag onverskrokke te lééf!
Sy sing vir my Koos van der Merwe se rykgeskakeerde woorde: ( die dorp potensiaal – ‘n storie oor anders dink)
“Baie maak hulle oë oop om te sien wat voor hulle is.
Min maak hulle oë toe om verder te sien.”
You are currently browsing the Op reis deur die lewe blog archives for November, 2010.